37. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΚΥΒΕΡΝΗΣΕΩΣ  ΚΑΙ ΟΙΚΟΝΟΜΙΚΩΝ Αριθ. 0212/327 της 24/24 Ιουν. 1982  (ΦΕΚ Β΄ 433) Αναμόρφωση Συλλογικών Οργάνων Γνωμοδοτικής και Αποφασιστικής αρμοδιότητας των Νομικών Προσώπων Δημοσίου Δικαίου που εποπτεύονται από το Υπουργείο Οικονομικών Έχοντας υπόψη: α)Τις διατάξεις του άρθρ. 5 του Νόμ. 1232/82 (ΦΕΚ 22/82 Τεύχος Α΄), «επαναφορά σε ισχύ, τροποποίηση και συμπλήρωση των διατάξεων του Ν.Δ. 4352/64 και άλλες διατάξεις». β)Τις διατάξεις που αφορούν τα συλλογικά όργανα των Νομικών Προσώπων Δημοσίου Δικαίου που εποπτεύονται από το Υπουργείο Οικονομικών γ)Την ανάγκη της εξυγιάνσεως της συλλογικής συμβουλευτικής διαδικασίας των Νομικών Προσώπων Δημοσίου Δικαίου που εποπτεύονται από το Υπουργείο Οικονομικών, για την ταχύτερη και αποδοτικότερη λειτουργία τους, αποφασίζουμε: ΜΕΡΟΣ Α΄ Οργανισμός Διαχειρίσεως Δημοσίου Υλικού  (Ο.Δ.Δ.Υ.). Διατήρηση Συλλογικών Οργάνων Ευκαιριακές Επιτροπές Άρθρ.1.-1.Διατηρούνται οι ευκαιριακές Επιτροπές διενέργειας μειοδοτικών και πλειοδοτικών διαγωνισμών εν γένει που προβλέπονται από τις διατάξεις των άρθρ. 6 και 15 του Νόμ. 251/1976 (τόμ. 26Α, σελ. 333), και λειτουργούν σύμφωνα μ’ αυτές. 2.Διατηρείται η ευκαιριακή Επιτροπή ελέγχου για τη διαπίστωση και εκτίμηση βλαβών, συντήρηση, προμήθεια ανταλλακτικών κ.λπ. των αυτοκινήτων τα οποία ανήκουν στη δύναμη του Ο.Δ.Δ.Υ που προβλέπεται από τις διατάξεις του Νόμ. 2396/1953 και λειτουργεί σύμφωνα μ’ αυτές (τόμ. 21Α, σελ. 244). Συλλογικά Όργανα Νομικών Προσώπων  Δημοσίου Δικαίου που εποπτεύονται  από το Υπουργείο Οικονομικών Ευκαιριακές Επιτροπές Άρθρ.2.-1.Διατηρούνται οι ευκαιριακές Επιτροπές για τη διενέργεια διαγωνισμών προμήθειας διαφόρων ειδών, εκτέλεση εργασιών, μίσθωση και εκμίσθωση κινητών πραγμάτων, καθώς και οι Επιτροπές για την παραλαβή των προμηθευομένων ειδών, τη βεβαίωση των εκτελουμένων εργασιών, την παραλαβή του μισθίου από το Ν.Π.Δ.Δ. και την απόδοση αυτού στον εκμισθωτή μετά τη λήξη της μισθώσεως και την εκτίμηση και παραλαβή των ακινήτων που προβλέπονται από τις διατάξεις των άρθρ. 2, 20, 22, 23, 25, 26, 34, 41, 52, 58, 62, 64 και 65 του Π.Δ. 715/1979 και λειτουργούν σύμφωνα μ’ αυτές. 2.Διατάξεις της κείμενης νομοθεσίας που προβλέπουν τη δυνατότητα συστάσεως ή συνθέσεως ή συγκροτήσεως ευκαιριακών επιτροπών, διατηρούνται σε ισχύ. ΜΕΡΟΣ Β΄ Μετοχικό Ταμείο Πολιτικών Υπαλλήλων  (Μ.Τ.Π.Υ.). Κατάργηση Συλλογικών Οργάνων Άρθρ.3.-Το συνεστημένο με την απόφαση του Διοικητικού Συμβουλίου του Μετοχικού Ταμείου Πολιτικών Υπαλλήλων αριθ. 24/11.6.81 και τις διατάξεις του Π.Δ. 19/1979 συλλογικό όργανο «Επιτροπή αξιολογήσεως Μελετητικών Γραφείων» και οι σχετικές με αυτό διατάξεις συνθέσεως, συγκροτήσεως και λειτουργίας του καταργούνται. 